
Относно: Разработване на единен стандарт за улични табели в гр. Бургас и поетапното му прилагане
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Табелите за наименованията на улиците имат съществено значение за ориентацията на гражданите и посетителите, както и за работата на таксиметровите, куриерските, транспортните, аварийните и спешните служби. Съществуващите различия в дизайна, размерите, състоянието и начина на обозначаване създават нееднородна визуална среда. Единният стандарт ще подобри четливостта и разпознаваемостта на табелите и ще осигури последователен подход при тяхната изработка, монтаж и поддръжка. Единният стандарт ще улесни навигацията в градската среда, ще подобри визуалната идентичност на Бургас и ще създаде условия за последователна поддръжка и подмяна на уличните обозначения при бъдещо развитие на града. Подобна практика е широко разпространена в редица европейски градове, където обозначителните системи съчетават навигационни, културни и туристически функции
Бургас е град с богата история и културно наследство. Значителна част от улиците носят имената на личности, исторически събития и географски обекти, свързани с развитието на града и страната. Чрез поставяне на QR кодове, водещи към официален общински електронен ресурс, табелите могат да предоставят достъп до кратка историческа информация на български и английски език за произхода и значението на наименованията. Съдържанието ще може да се допълва и актуализира, без да се подменят физическите QR кодове.
Това ще съчетае практическата функция на уличните обозначения с образователните, културните и туристическите възможности на града и ще подпомогне постепенното изграждане на цифрова историческа карта на Бургас. Историческото съдържание може да бъде подготвяно със съдействието на Регионалния исторически музей – Бургас и компетентните общински звена, а цифровият ресурс – интегриран по възможност с наличната общинска инфраструктура, включително платформата „Смарт Бургас“. 
Стандартът следва да отчита архитектурната среда, безопасността, достъпността, устойчивостта на материалите и възможностите за монтаж и сканиране. Наименованията върху табелите трябва да се изписват на кирилица и латиница чрез транслитерация съобразно нормативните разпоредби.
Предварителният количествен и стойностен анализ ще позволи реалистично бюджетно планиране и поетапно изпълнение, започващо от приоритетни зони и съобразено с финансовите възможности на общината.

На основание чл. 21, ал. 1, т. 23, във връзка с ал. 2 ЗМСМА, , предлагам Общински съвет – Бургас да приеме следното: 
                                                     РЕШЕНИЕ
1. Възлага на Кмета на Община Бургас да организира разработването и утвърждаването на единен визуален и технически стандарт за табели за наименованията на улиците в гр. Бургас, включващ:
· наименование на улицата на кирилица и латиница чрез транслитерация, съгласно нормативните разпоредби;
· единни изисквания за дизайн, размери, материали, четливост, достъпност, начини на монтаж и поддръжка, съобразно мястото на поставянето им;
· QR код към официален общински ресурс с историческа информация на български и английски език, позволяващ актуализация на съдържанието без подмяна на кода.
Изискванията на стандарта да се съобразяват при разработването на типови проекти за улични табели и от главния архитект при упражняване на правомощията му във връзка с проектирането и поставянето им съгласно ЗУТ и приложимата общинска наредба.
2. Възлага на Кмета на Община Бургас да представи на Общинския съвет анализ на необходимия брой табели и ориентировъчната стойност за разработване на стандарта, проектиране, изработка, монтаж, цифрова интеграция, историческо съдържание и последваща поддръжка, както и предложение за приоритетни зони и етапи на изпълнение.
3. Възлага на Кмета на Община Бургас въз основа на анализа по т. 2 да предложи включване на необходимите средства за първия етап от реализацията в проекта на бюджет за 2027 г
4. Възлага на Кмета на Община Бургас да организира поетапната реализация на проекта според осигуреното бюджетно финансиране, с цел постепенно обхващане на всички улици в гр. Бургас. Настоящото решение само по себе си не отпуска средства и не изменя действащия бюджет.

